﻿ Преузето са [www.pravno-informacioni-sistem.rs](http://www.pravno-informacioni-sistem.rs/)

**Редакцијски пречишћен текст**

Ha основу члана 29. став 4. Закона о волонтирању („Службени гласник PC”, број 36/10),

Министар рада и социјалне политике доноси

**ПРАВИЛНИК**

**о начину вођења евиденције о организаторима волонтирања**

"Службени гласник РС", број 92 од 5. децембра 2010, 44 од 8. јуна 2018 - др. закон

Члан 1.

Овим правилником прописује се садржина пријаве и начин уписа и брисања организатора волонтирања из евиденције о организаторима волонтирања (у даљем тексту: Евиденција).

Члан 2.

Министарство надлежно за рад (у даљем тексту: министарство) води евиденцију о организаторима волонтирања на основу пријаве за упис у Евиденцију (у даљем тексту: пријава).

Члан 3.

Пријава се подноси приликом првог организовања волонтирања у складу са законом којим се уређује волонтирање.

Пријава садржи податке о организатору волонтирања: назив и седиште, број телефона, шифра делатности, број и датум регистрације код надлежног органа, врста организатора волонтирања (орган/организација Републике Србије, територијалне аутономије, односно локалне самоуправе, привредно друштво/јавно предузеће и број сагласности министарства на програм волонтирања, удружење или друга недобитна организација) и податке о програму волонтирања: област у којој се организује програм волонтирања (медији и комуникације, култура, спорт, заштита животне средине, социјална заштита, хуманитарни рад или друго), опис програма волонтирања и период његовог организовања.

Пријава за упис у Евиденцију о организаторима волонтирања (Образац ЕОВ) одштампана је уз овај правилник и чини његов саставни део.

Недобитна правна лица уз пријаву подносе изјаву одговорног лица да је правно лице регистровано као лице чији основни циљ није стицање добити.

Члан 4.

У Евиденцију се уписују подаци из пријаве, редни број и датум уписа.

Министарство доставља обавештење организатору волонтирања о извршеном упису.

Члан 5.

Свака измена података из пријаве пријављује се у року од 15 дана од дана наступања промене, ради уписа у Евиденцију.

Уз пријаву из става 1. подносе се и докази о насталој промени.

О извршеној промени уписа у Евиденцији, министарство обавештава подносиоца пријаве.

Члан 6.

Министарство, на основу пријаве организатора волонтирања, врши брисање подносиоца пријаве из Евиденције и обавештава га о извршеном брисању.

Члан 7.

Овај правилник ступа на снагу наредног дана од дана објављивања у „Службеном гласнику Републике Србије”.

Број 110-00-1129/2010-02

У Београду, 1. децембра 2010. године

Министар,

**Расим Љајић,** с.р.

*НАПОМЕНА ИЗДАВАЧА: Престају да важе одредбе Правилника у обрасцу, у делу у ком се установљава обавеза употребе печата у пословању друштава и предузетника, даном почетка примене члана 160. Закона о изменама и допунама Закона о привредним друштвима („Службени гласник РС“, број 44/2018), односно 1. октобра 2018. године (види члан 160. Закона – 44/2018-27).*

